钦定古今图书集成/理学汇编/经籍典/第150卷 > 程大昌诗议 > 三 南雅颂之为乐无疑
## 钦定古今图书集成/理学汇编/经籍典/第150卷 > 程大昌诗议 > 三 南雅颂之为乐无疑

周之燕祭，自《云韶》等类兼采异代以外，其当代之乐，
惟《南雅》《颂》三者随事配用诸序。序所作为具，言其所
以，大抵皆入律可奏也。《清庙》之诗凡三十一，其不指
言祭祀者八，而皆作之于庙也。至于商十二诗，其存
者五，皆配声以祀，知非徒诗也。鲁之颂虽不皆于祀
乎用之，而其始作也固已得请为颂矣，其节奏必皆
依颂成声，故得齿于商、周而无嫌也。《语》曰：“夫子自卫
反鲁，然后乐正，《雅》《颂》各得其所。”夫《雅》《颂》得所于乐正
之后，非乐而何？子谓伯鱼曰：“女为《周南》《召南》矣乎？”为
之为言有作之义。既曰作，则翕纯皦绎，有器有声，非
但歌咏而已。夫在乐为作乐，在南为鼓南，质之《论语》，
则如“三年不为乐”之为。吾以是合而言之，知《二南》《二
雅》《三颂》之为乐无疑也。